L-UE titlob waqfien immedjat tal-vjolenza kollha kontra l-poplu Sudaniż u l-istabbiliment effettiv ta' awtorità ta' transizzjoni mmexxija minn persuni ċivili. Il-Kunsill illum iddiskuta s-sitwazzjoni fis-Sudan u adotta d-dikjarazzjoni li ġejja: Matul dawn l-aħħar sitt xhur il-poplu tas-Sudan, bil-parteċipazzjoni qawwija tan-nisa u ż-żgħażagħ, b'mod ċar u b'kuraġġ talab perkors ġdid għal pajjiżu, wieħed tad-demokrazija, il-pluralità politika, is-sigurtà u l-prosperità. Dan jirrappreżenta opportunità storika għas-Sudan. Sudan paċifiku, magħqud, demokratiku u prosperu jibqa' kruċjali, kemm għall-paċi kif ukoll għall-istabbiltà tar-reġjun, u huwa prijorità għall-Unjoni Ewropea. L-UE tikkundanna bil-qawwa l-attakki vjolenti fis-Sudan fit-3 ta' Ġunju 2019, li rriżultaw fil-qtil u l-feriment ta' bosta dimostranti ċivili paċifiċi, kif ukoll vjolenza sesswali u sessista. Huwa ċar li r-responsabbiltà taqa' fi ħdan il-Kunsill Militari Transizzjonali bħala l-awtorità inkarigata bil-protezzjoni tal-popolazzjoni. Il-ksur u l-abbużi kollha tad-drittijiet tal-bniedem iridu jiġu investigati b'mod indipendenti u trasparenti, u l-awturi għandhom jinżammu responsabbli għal għemilhom. L-UE tappella għall-waqfien immedjat tal-vjolenza kollha kontra l-poplu Sudaniż, inkluż il-qtil extraġudizzjarju, arbitrarju u sommarju, swat u vjolenza sesswali u sessista, arresti u għajbien. Huwa d-dmir tal-Kumitat Militari Transizzjonali li jiżgura s-sikurezza ta' kulħadd fis-Sudan. Membri tal-Forzi għall-Ħelsien u l-Bidla u persuni ċivili oħra li ġew arrestati u miżmuma matul avvenimenti reċenti jridu jiġu rilaxxati minnufih. Ir-restrizzjonijiet imposti fuq il-libertà ta' assemblea, il-libertà tal-media, l-ispazju ċiviku u l-aċċess għall-internet iridu jitneħħew ukoll. L-UE tibqa' profondament imħassba dwar is-sitwazzjoni umanitarja li qed tiddeterjora fis-Sudan, u tibqa' impenjata li tgħin biex jiġu indirizzati l-ħtiġijiet tal-popolazzjoni. L-ostakli għat-twassil fil-ħin tal-assistenza umanitarja jeħtieġ li jitneħħew minnufih, inkluż f'Khartoum. Jeħtieġ li l-persunal u l-provvisti jiddaħħlu urġentement biex jipprovdu assistenza umanitarja lil aktar minn tmien miljun ruħ fil-bżonn. Iridu jieqfu l-attakki kontra l-isptarijiet, il-persunal mediku u l-pazjenti. Ir-rispett tad-dritt umanitarju internazzjonali u l-protezzjoni tal-persuni ċivili jridu jiġu żgurati, inkluż l-aċċess umanitarju sikur u mingħajr xkiel. L-UE tappoġġa s-sejħa tal-Unjoni Afrikana (UA) għall-istabbiliment ta' awtorità transizzjonali mmexxija minn persuni ċivili. Għal dak il-għan, l-UE tappella biex immedjatament jerġgħu jinbdew in-negozjati bejn il-Kumitat Militari Transizzjonali u l-Forzi għall-Ħelsien u l-Bidla, ibbażati fuq ftehimiet milħuqa sa issa. L-UE tappella wkoll lill-Kumitat Militari Transizzjonali biex jimplimenta l-miżuri meħtieġa għall-bini tal-fiduċja, lill-Forzi għall-Ħelsien u l-Bidla biex iwieġeb kif xieraq, u liż-żewġ partijiet biex joqogħdu lura minn azzjonijiet unilaterali. L-UE tappoġġa r-rwol ta' tmexxija tal-UA u l-isforzi ta' medjazzjoni mmexxija mill-mibgħut tal-UA biex jgħinu jmexxu 'l quddiem il-proċess ta' transizzjoni politika, f'kooperazzjoni mal-Etjopja, President tal-IGAD. L-UE tfaħħar ir-rwol tal-Etjopja fl-iffaċilitar biex it-taħditiet ikomplu. L-UE tfaħħar ukoll id-deċiżjoni tal-Kunsill tal-Paċi u s-Sigurtà tal-UA li jissospendi lis-Sudan milli jipparteċipa fl-attivitajiet kollha tal-UA sakemm tkun stabbilita b'mod effettiv awtorità ta' transizzjoni mmexxija minn persuni ċivili, inkluż it-tħabbir li l-miżuri punittivi tal-UA ser ikunu applikati jekk tkun ostakolata t-transizzjoni lejn awtorità bħal din. L-UE tappella wkoll lil atturi reġjonali u internazzjonali oħrajn biex ikollhom rwol kostruttiv u koordinat fl-appoġġ tat-tmexxija tal-UA fuq din il-bażi u tinsab lesta biex taħdem mas-sħab internazzjonali f'dak ir-rigward. L-aspirazzjonijiet tal-poplu Sudaniż jistgħu jintlaħqu biss permezz ta' transizzjoni ordnata, paċifika, inklużiva u mmexxija minn persuni ċivili li tistabbilixxi l-kundizzjonijiet għar-ritorn ta' ordni kostituzzjonali u għat-tmexxija demokratika permezz ta' elezzjonijiet trasparenti u kredibbli, u r-rispett sħiħ tad-drittijiet tal-bniedem. L-UE taħtaf din l-opportunità biex tfakkar fl-obbligu tas-Sudan li jikkoopera mal-Qorti Kriminali Internazzjonali skont ir-Riżoluzzjoni 1593 tal-KSNU. Huwa biss permezz ta' awtorità transizzjonali mmexxija minn persuni ċivili li jistgħu jiġu normalizzati r-relazzjonijiet bejn l-UE u s-Sudan. Ladarba s-Sudan jagħti bidu għal transizzjoni lejn tmexxija ċivili, l-UE tkun qed tistenna bil-ħerqa li tappoġġa l-pajjiż fl-indirizzar tal-isfidi soċjali, ekonomiċi u politiċi u fl-implimentazzjoni tar-riformi meħtieġa, u ser tipprovdi assistenza skont dan. Delegazzjoni tal-UE fis-Sudan (SEAE) Ara l-paġna tal-laqgħa